I. Aquest Dictamen té per objecte el Projecte de decret d'aprovació dels Estatuts del Consell Nacional de la Cultura i de les Arts.
El Projecte està integrat per un decret al qual s'adjunta com a annex els Estatuts del Consell Nacional de la Cultura i de les Arts.
a) El decret projectat consta d'un preàmbul, un article únic, tres disposicions addicionals, una disposició transitòria i dues disposicions finals.
El preàmbul es limita a fer referència a les lleis que habiliten la intervenció governamental, és a dir, la Llei 6/2008, de 13 de maig, del Consell Nacional de la Cultura i de les Arts, i l'Estatut de l'empresa pública catalana aprovat pel Decret legislatiu 2/2002, de 24 de desembre.
L'article únic aprova els Estatuts del Consell Nacional de la Cultura i de les Arts que es publiquen en l'annex.
La primera disposició addicional s'ocupa del traspàs de determinades funcions que fins ara eren exercides per l'Entitat Autònoma de Difusió Cultural al Consell Nacional de Cultura i de les Arts.
La disposició addicional segona fa referència al personal que actualment presta serveis a l'Entitat Autònoma de Difusió Cultural i regula la situació en la qual es pot integrar al Consell el personal laboral i el personal funcionari de carrera.
La disposició addicional tercera estableix la subrogació del Consell Nacional de la Cultura i de les Arts en la posició jurídica de l'Entitat Autònoma de Difusió Cultural en l'àmbit funcional que disposa la disposició addicional primera.
La disposició transitòria preveu que s'han d'establir les mesures organitzatives necessàries per a facilitar la transferència entre l'Entitat Autònoma de Difusió Cultural i el Consell Nacional de la Cultura i de les Arts.
En relació amb les disposicions finals, la primera modifica l'article 2 i l'article 3 del Decret 72/1995, de 7 de març, pel qual es creen els Premis Nacionals de Cultura de la Generalitat de Catalunya, per a adaptar-ne el contingut a les funcions que la Llei 6/2008 i el decret que es projecta atribueixen al Consell; i la segona fixa l'entrada en vigor per a l'endemà de publicar-se al Diari Oficial de la Generalitat de Catalunya.
b) Els Estatuts del Consell Nacional de la Cultura i de les Arts consten de dinou articles i una disposició addicional.
L'article 1 fixa la naturalesa i el règim jurídic del Consell Nacional de la Cultura i de les Arts i defineix el Consell com una entitat de dret públic amb personalitat jurídica pròpia que ajusta l'actuació al dret privat i que el seu règim jurídic es regeix per la Llei 6/2008 i per l'Estatut de l'empresa pública catalana.
L'article 2 estableix l'adscripció al departament competent en matèria de cultura.
L'article 3 fixa la seu del Consell en la ciutat de Barcelona.
L'article 4 es dedica a l'objecte i les funcions del Consell i, d'una banda, remet a la Llei 6/2008 i, de l'altra, concreta les facultats que pot exercir el Consell en les seves funcions.
L'article 5 enumera els òrgans de govern del Consell.
Els articles 6, 7, 8 i 9 s'ocupen de la regulació del Plenari: l'article 6 en concreta les funcions i el caracteritza com a òrgan superior al qual corresponen les màximes facultats de direcció del Consell; l'article 7 regula el nomenament dels membres del Plenari i l'estatut personal; l'article 8 s'encarrega del funcionament del Plenari, i l'article 9 dels drets d'assistència dels seus membres, tret de la presidència i de les vicepresidències.
L'article 10 regula la presidència i les vicepresidències.
L'article 11 es refereix a la Direcció del Consell.
L'article 12 tanca la part orgànica i desenvolupa la Comissió d'Ajuts.
L'article 13 vehicula les relacions dels Consell amb el departament competent a través de la figura del contracte programa.
Els articles 14 i 15 s'ocupen dels recursos econòmics i del règim economicofinancer i de control.
Els articles 16 i 17 es concentren en l'estructura organitzativa i del règim del personal, que s'estableix que es regeix pel dret laboral.
L'article 18 regula la contractació per part del Consell.
I, l'article 19, la impugnació dels actes del Consell.
La disposició addicional s'ocupa de les retribucions de la presidència, les vicepresidències i la direcció.
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre projectes de disposicions generals que es dictin per desplegar lleis.
El decret que es projecta desplega la Llei 6/2008, de 13 de maig, del Consell Nacional de la Cultura i de les Arts.
La sol·licitud de dictamen es formula pel tràmit d'urgència, la qual l'òrgan consultant ha motivat en el fet que 'es considera d'interès general que el Consell Nacional de la Cultura i de les Arts es constitueixi durant els primers mesos del 2009 perquè s'endegui un nou model de gestió de les polítiques de suport a la creació artística, també perquè el Consell pugui planificar i implementar adequadament la seva actuació durant aquest any i, finalment, per donar compliment a la disposició final segona de la Llei 6/2008 al més aviat possible'.
Atenent aquestes raons, particularment la que afecta el compliment del termini de sis mesos fixat per la disposició final segona citada 'que es va complir el 22 de novembre de l'any 2008', i tenint en compte que el retard queda en part justificat pel fet que la Llei 6/2008 va ser modificada 'en aspectes que afectaven substantivament el contingut d'aquest decret' per la Llei 17/2008, de 23 de desembre, el president d'aquesta Comissió va decidir reduir el termini ordinari per a emetre el dictamen.
Atès el contingut del Projecte sobre el qual es dictamina, que ha estat descrit en el fonament jurídic primer, el títol competencial que fonamenta aquesta disposició normativa és l'article 127 de l'Estatut d'autonomia de Catalunya, segons el qual correspon a la Generalitat la competència exclusiva en matèria de cultura, que comprèn, en tot cas, les activitats artístiques i culturals que es porten a terme a Catalunya (article 127.1.a)) i el foment i la difusió de la creació i la producció teatrals, musicals, audiovisuals, literàries, de dansa, de circ i d'arts combinades portades a terme a Catalunya (article 127.1.d)).
En consideració a l'aspecte organitzatiu, cal al·legar també la competència exclusiva en matèria d'organització de l'Administració que, d'acord amb el que estableix l'article 150.b) de l'Estatut, comprèn la competència sobre les diverses modalitats organitzatives i instrumentals per a l'actuació administrativa.
En conseqüència, d'acord amb el que s'ha assenyalat anteriorment, la Generalitat de Catalunya és competent per a regular la matèria objecte del Projecte de decret sobre el qual es dictamina.
El Govern compta amb habilitació suficient per a aprovar mitjançant decret els Estatuts del Consell Nacional de Cultura i de les Arts.
La Llei 6/2008 conté una habilitació específica que es concreta en els termes següents: 'el Govern en el termini de sis mesos a comptar de l'entrada en vigor d'aquesta llei, ha de dictar les disposicions necessàries per a aprovar els Estatuts del Consell Nacional de Cultura i de les Arts'.
En reforç de l'habilitació legal, cal citar també, en la mesura que el Consell és una entitat de dret públic amb personalitat jurídica pròpia sotmesa a l'Estatut de l'empresa pública catalana, que aquest Estatut estableix que pertoca al Govern, mitjançant decret, desenvolupar l'organització i el règim jurídic d'aquests ens, així com aprovar els estatuts, determinar el departament al qual s'adscriuen, així com els béns que se'ls assignin (articles 3.2 i 21 del Text refós aprovat pel Decret legislatiu 2/2002).
Tot i que amb retard del termini ordenat pel legislador 'sis mesos des de l'entrada en vigor de la Llei, que es va produir el 22 de maig de 2008', i malgrat que s'està treballant en la tramitació d'aquest decret des de juliol del 2008, aquesta demora 'en part provocada per la reforma de la Llei 6/2008', segons doctrina reiterada d'aquesta Comissió Jurídica Assessora, no suposa la invalidesa ni la ineficàcia de la nova norma, ja que l'aprovació entra dins de la potestat reglamentària del Govern conforme a allò que estableixen les lleis habilitadores abans mencionades.
La tramitació s'ha iniciat a l'Entitat Autònoma de Difusió Cultural.
La memòria justificativa de la iniciativa conté una referència molt detallada de les funcions, les línies d'actuació, l'estructura organitzativa i del repartiment de funcions entre l'Entitat Autònoma de Difusió Cultural i el Consell que es vol posar en funcionament.
A la proposta de disposició s'adjunta, en compliment del que estableix l'article 63.3 de la Llei 13/1989, un estudi econòmic que aporta informacions detallades sobre les despeses i la dotació de recursos humans necessària per al funcionament del Consell.
Les despeses per a l'any 2009 són de 14.500.000 euros, dels quals 12.200.000 euros corresponen a actuacions transferides de l'Entitat Autònoma de Difusió Cultural i que, per tant, ja estan assumides pel Departament de Cultura; els 2.300.000 euros restants, que són els assignats a les noves funcions del Consell, constituiran el cost addicional que hauria d'habilitar-se, tal com preveu la disposició final segona de la Llei 6/2008.
En allò que afecta el personal, s'estableix que el Consell tindrà una plantilla de trenta-sis persones, vint-i-tres de les quals seran transferides des de l'Entitat Autònoma de Difusió Cultural, i que s'hauran de crear tretze places en règim laboral.
En relació amb el tema econòmic, cal dir que en l'expedient no es troba l'estudi en termes cost-benefici, encara que l'estudi econòmic abans citat cobreixi en part aquesta mancança.
També s'ha de destacar que encara que ha estat sol·licitat l'informe al Departament d'Economia i Finances no consta en l'expedient l'informe de la Direcció General de Pressupostos.
La participació dels interessats en l'elaboració del Projecte ha quedat suficientment garantida amb l'audiència donada a les trenta-quatre entitats que s'enumeren en l'antecedent 3 d'aquest Dictamen.
Les observacions plantejades en aquest tràmit per les entitats que se citen en l'antecedent 4 són valorades i, en part, preses en consideració.
Cal destacar molt positivament que l'Entitat Autònoma de Difusió Cultural dirigeix un escrit a cadascuna de les quatre entitats que presenten al·legacions i justifica motivadament la presa en consideració, o no, de les propostes que han realitzat.
D'acord amb l'article 63.2.b) de la Llei 13/1989, l'Institut Català de les Dones ha emès l'informe interdepartamental d'impacte de gènere.
En aquest informe es fan propostes per tal de substituir els termes androcèntrics i les observacions dirigides a integrar la dimensió de gènere en les actuacions dels òrgans del Consell i en la composició de les comissions d'experts.
Totes les consideracions són valorades, s'accepten totalment les propostes que afecten la terminologia utilitzada i la inclusió entre les funcions del Plenari del Consell la de vetllar per l'observança del principi relatiu al foment de la igualtat de gènere en l'àmbit d'actuació del Consell.
El Projecte es remet a la Secretaria de Funció Pública i Modernització de l'Administració.
La Direcció General de Modernització emet un informe favorable, tot i que s'inclouen observacions en les quals se sosté que és necessari clarificar la divisió de funcions entre l'Entitat Autònoma de Difusió Cultural i el Consell per a evitar duplicitats funcionals, i que és necessari delimitar amb més precisió les atribucions que corresponen al Govern de la Generalitat en el desenvolupament de l'estructura organitzativa del Consell.
En aquest mateix informe consta que la documentació relativa al Projecte es va traslladar a la Direcció General de la Funció Pública i que aquesta Direcció ha manifestat que un cop examinat el Projecte no es considera necessari formular-hi cap observació.
Les consideracions efectuades en l'informe són valorades i s'accepten les que afecten la incidència del Govern en l'ordenació organitzativa del Consell.
Atès que la creació del Consell té repercussió sobre les condicions de treball dels funcionaris públics, és procedent negociar aquestes condicions amb els representants sindicals.
En aquest sentit, consta en l'expedient un certificat del cap del Servei de Recursos Humans del Departament de Cultura i Mitjans de Comunicació en què deixava constància que el 10 de setembre de 2008 se celebrà una reunió de la Direcció de Serveis del Departament amb els representants sindicals en la qual se'ls informà sobre el Projecte sense que cap de les parts assistents, es diu, plantegés modificacions respecte al contingut de la proposta normativa.
En relació amb aquest certificat, aquesta Comissió Jurídica Assessora ha d'indicar que en el contingut s'hauria d'haver recollit, com a mínim, el nom dels sindicats assistents a la reunió i el de les persones que els representen.
D'una manera coetània al desenvolupament d'aquest procediment es tramita el Projecte de llei de modificació de la Llei 6/2008.
La data d'obertura del procediment és el 28 de novembre de 2008, la tramitació es fa pel tràmit de lectura única, és aprovada pel Parlament el 17 de desembre de 2008 i promulgada com a Llei 17/2008, de 23 de desembre.
Aquesta reforma afecta l'Estatut personal dels membres del Plenari i el del director del Consell.
En compliment del que estableix l'article 65.1 de la Llei 13/1989, la proposta ha estat informada per l'Assessoria Jurídica del Departament de Cultura i Mitjans de Comunicació.
L'informe és favorable, tant pel que fa a la tramitació com al contingut.
Crida l'atenció que el contingut del text, en el moment d'elaborar-se l'Informe, el 12 de desembre de 2008, està pendent de la reforma de la Llei 6/2008 i que s'ha d'esperar a l'aprovació de la reforma per a traslladar el text al Consell Tècnic i a la Comissió Jurídica Assessora.
El Projecte ha estat sotmès al Consell Tècnic (articles 17 i 65 de la Llei 13/1989) en la sessió de 23 de desembre de 2008, prèviament a la sol·licitud del dictamen d'aquest alt òrgan consultiu.
De la certificació emesa per la secretària del Govern es desprèn que el secretari general del Departament de Cultura i Mitjans de Comunicació informà al Consell sobre el projecte de disposició.
En relació amb el contingut d'aquesta certificació, i tal com es posà en relleu en el Dictamen 30/09, la regulació del Consell Tècnic 'pretén que sigui el Consell el que n'informi, encara que sigui suficient aquest mer pronunciament; és a dir, que no és necessari emetre un informe amb fonaments i motivació, però sí que és convenient que hi hagi un pronunciament sobre el Projecte de disposició general objecte d'informe'.
El contingut del decret no planteja problemes de legalitat.
Sens perjudici d'aquesta valoració positiva, han de fer-se les observacions següents amb la finalitat de millorar la sistemàtica i la qualitat tècnica del Projecte:
1) Preàmbul: El preàmbul del Projecte conté únicament una referència breu a les lleis que habiliten l'exercici de la potestat reglamentària i la fórmula promulgatòria.
Aquesta Comissió Jurídica Assessora considera que el contingut s'hauria d'ampliar per a indicar també l'objecte i la finalitat de la norma, els antecedents, les relacions amb l'Entitat Autònoma de Difusió Cultural i la competència de la Generalitat.
Atesa la singularitat d'aquesta entitat, basada particularment en les facultats decisòries que se li atribueixen, no seria sobrer fer referència també a aquest fet.
2) Article únic: Respecte a aquest article és necessari fer dos comentaris.
I, en segon lloc, cal substituir que els Estatuts 'es publiquen en annex' per 'es publiquen com a annex d'aquest Decret', o que 's'adjunten com a annex', o 'que figuren en l'annex d'aquest Decret'.
3) Disposició addicional primera: Aquesta disposició, que té un contingut més propi d'una disposició transitòria, s'ocupa del traspàs de funcions de l'Entitat Autònoma de Difusió Cultural al Consell Nacional de Cultura i de les Arts.
La transferència, que tècnicament fóra millor anomenar-la 'assumpció', és conseqüència del compliment d'allò que estableix l'article 4 de la Llei 6/2008, que en la lletra i) diu que el Consell és l'òrgan competent per a decidir sobre el suport a creadors i entitats respecte a la promoció, el foment, la difusió i la projecció de la creació artística i, en la lletra j), diu que és el competent per a concedir els Premis Nacionals de Cultura de la Generalitat.
La mateixa Llei en l'article 15 dota el Consell d'un fons per al compliment d'aquestes funcions.
En coherència amb aquestes atribucions, que donen competències decisòries al Consell en aquests àmbits funcionals, es justifica plenament que aquest Consell hagi d'assumir també les funcions de suport i promoció d'aquestes tasques, que fins ara corresponien a l'Entitat Autònoma de Difusió Cultural.
La legalitat del contingut de la disposició addicional no evita que aquesta Comissió Jurídica Assessora hagi de recomanar, com també ho fa la Direcció General de Modernització de l'Administració, que el Govern compleixi el mandat contingut en la disposició final primera de la Llei 6/2008 perquè en el termini d'un any des de l'entrada en vigor de la Llei, que es complirà el 22 de maig de 2009, presenti davant el Parlament un projecte de llei de modificació o derogació de la Llei 8/1981, de l'Entitat Autònoma d'Organització d'Espectacles i Festes, a fi d'evitar la coincidència de funcions entre l'actualment denominada Entitat Autònoma de Difusió Cultural i el Consell Nacional de la Cultura i de les Arts.
Finalment, caldria substituir del títol del precepte el terme 'traspàs' per 'assumpció'.
4) Disposició addicional segona: En coherència amb la transferència de funcions efectuada en la disposició addicional primera, aquesta disposició preveu el règim del personal laboral i del personal funcionari que està actualment adscrit a l'exercici d'aquestes funcions.
La regulació que es proposa no planteja problemes de legalitat ni formalment 'atès que la matèria no està afectada per la reserva de llei' ni materialment 'com s'acredita, perquè reprodueix literalment el que, entre d'altres, estableix la Llei 20/2000, de creació de l'Institut Català de les Indústries Culturals'.
No obstant això, aquesta Comissió Jurídica ha de cridar l'atenció sobre el fet que el règim de personal d'aquesta Entitat, d'acord amb el que estableix l'article 17 de la Llei de creació, es regeix pel dret laboral, llevat dels casos en què, per a l'exercici de potestats públiques, sigui necessària una vinculació funcionarial.
Això ha de tenir necessàriament com a conseqüència que es garanteixi la vinculació funcionarial d'una part del personal.
Per a garantir aquesta presència de funcionaris hauria de fer-se referència expressa al fet que el dret d'opció que s'estableix actua d'acord amb la relació de llocs de treball que s'aprovi, en la qual han de constar els llocs reservats a funcionaris, o que, en tot cas, els llocs de treball que comportin l'exercici de potestats públiques han de ser proveïts per personal funcionari.
Aquesta reserva de llocs de treball a funcionaris 'que sembla estar ja present en la referència que es fa en l'última línia del tercer paràgraf de l'article 2.2, amb l'expressió 'sempre d'acord amb les necessitats de la plantilla del Consell', en relació amb el personal que, un cop ha optat per mantenir-ne la condició de funcionari i s'ha integrat en el Consell, pretén canviar el règim i passar al laboral' s'hauria incloure en l'article 17 del Projecte d'Estatuts, que és on es regula el règim del personal.
5) Disposició transitòria: El contingut està directament relacionat amb la transferència de recursos de les disposicions addicionals que la precedeixen i, per tant, tenint en compte, a més, que el seu contingut no regula cap dret transitori, hauria de tenir la qualificació de disposició addicional.
A més, hauria de concretar-se a qui correspon fixar les mesures organitzatives.
Aquesta Comissió Jurídica Assessora considera que, d'acord amb el que s'estableix en l'apartat 3 de la disposició addicional segona, han de ser el Departament de Governació i Administracions Públiques, el Departament d'Economia i Finances i el Departament de Cultura i Mitjans de Comunicació.
En la modificació de l'article 3 del Decret 72/1995 es diu que el Consell Nacional de la Cultura i de les Arts 'pot demanar l'assessorament de persones expertes en els diferents àmbits a què es refereixen els premis' en relació amb els Premis Nacionals de Cultura.
Atesa la rellevància que tenen aquests premis i la fórmula que habitualment s'utilitza en aquests casos, es recomana parlar de 'persones expertes de prestigi i reconeguda competència'.
En relació amb el contingut dels Estatuts, aquesta Comissió Jurídica Assessora ha d'avançar que, en termes generals, és adequat a la norma que directament desplega, és a dir, la Llei del Consell Nacional de la Cultura i de les Arts, a la Llei que complementa el règim jurídic, que és l'Estatut de l'empresa pública catalana, i a les lleis que ordenen la composició, l'organització i el funcionament dels òrgans col·legiats.
Tot i el judici positiu de legalitat, aquesta Comissió ha d'efectuar algunes observacions que tenen com a finalitat millorar la qualitat del text i, en algun cas, reforçar l'ajust de determinats continguts del Projecte sobre el qual es dictamina a les lleis que desplega.
1) Article 4.f): L'article 4 està dedicat a l'objecte i les funcions del Consell i, en la lletra f), s'estableix que el Consell pot 'en general, exercir totes les accions que siguin necessàries per al desenvolupament de les seves funcions, inclosa la participació en consorcis amb l'aprovació prèvia del Govern de la Generalitat'.
Aquesta Comissió, amb la finalitat de millorar la sistemàtica i la claredat recomana que el contingut de la lletra f) es divideixi i s'inclogui en dues lletres, la lletra f), que quedaria dedicada a la participació en consorcis amb l'aprovació prèvia del Govern de la Generalitat, i una nova lletra g), que inclouria la clàusula residual que s'hauria de matisar en dir que li correspon exercir totes les accions que siguin necessàries per al desenvolupament de les funcions 'd'acord amb el que estableixen aquests Estatuts, el Programa marc i els programes d'actuacions'.
2) Article 6.2: Aquest article enumera les funcions que corresponen al Plenari del Consell com a òrgan superior i al qual correspon, d'acord amb el que estableix l'article 6 de la Llei, les màximes facultats de direcció de les activitats del Consell.
La Llei enumera, ad exemplum, les facultats que corresponen al Plenari; els Estatuts les concreten amb un criteri que potencia notablement les funcions d'aquest òrgan i amb això també l'autonomia del Consell.
Encara que l'enumeració de les facultats que es proposen en el Projecte no és contrària a la legalitat que desplega, aquesta Comissió considera que, amb la finalitat d'augmentar l'ajustament de les funcions del Plenari a allò que estableix l'Estatut de l'empresa pública catalana, que en l'article 3.2 atribueix al Govern la competència d'aprovar els Estatuts i la de desenvolupar l'organització de l'Entitat, hauria de modificar-se la redacció de la lletra f) per substituir 'aprovar les propostes de modificació d'aquests Estatuts', que pot interpretar-se que està introduint una iniciativa de reforma dels Estatuts, exclusivament a favor del Plenari, per a aprovar propostes de modificació.
També s'hauria de modificar la redacció de la lletra j) en allò que afecta el desenvolupament de l'estructura organitzativa del Consell per a incloure d'una manera expressa que s'ha de fer també d'acord amb les normes de desenvolupament organitzatiu que dicti el Govern de la Generalitat.
Aquesta mateixa matisació s'hauria de fer en l'article 16.2 amb relació a l'estructura organitzativa, en la qual les funcions del Consell han de desenvolupar-se d'acord amb les normes organitzatives que dicti el Govern.
3) Article 6.3: Aquest article estableix que amb el quòrum de tres quartes parts es poden delegar certes funcions en la Presidència o la Direcció.
Atesa l'entitat de la matèria, cal replantejar-se que el quòrum per a adoptar l'acord de delegació sigui sobre la totalitat de membres, i no només sobre els membres presents.
A això caldria afegir que és poc concorde amb la funció que acompleixen els experts i la finalitat que es garanteixi la participació de tots els membres del Plenari en la seva designació, i amb el que estableix l'article 12.5 dels Estatuts, que es pugui delegar la funció de nomenament de les persones que formen part de les comissions d'experts de l'àmbit cultural.
4) Article 7.2: Curiosament, aquest article en alguns aspectes va més enllà del que estableix l'article 9.2 de la Llei del Consell 'i afegeix que els membres han d'actuar 'amb transparència, bona fe i en benefici del Consell', però, a més, no es fa referència a allò que indica la Llei en relació amb el fet que no estan sotmesos a cap instrucció o indicació en l'exercici de llurs funcions.
Per tant, la redacció s'hauria d'adaptar d'una manera més fidel a la dicció legal o limitar-se a remetre-s'hi i, en tot cas, eliminar la referència a 'benefici del Consell', ja que aquest benefici, en tot cas, sempre serà envers l'interès general i les funcions, finalitats i objecte del Consell Nacional de la Cultura i de les Arts.
5) Article 10.2: Aquest article fa referència a les dues vicepresidències.
Aquesta Comissió suggereix que es valori incorporar als Estatuts la forma d'elecció pel Plenari de la vicepresidència primera i de la vicepresidència segona, atès que la forma d'elecció que s'estableixi té efectes directes sobre l'ordre de representació.
6) Article 11: L'article 11 regula la direcció, la qual s'assimila segons la disposició addicional, des del punt de vista retributiu, a una subdirecció general.
Aquest precepte hauria, en tot cas, d'aclarir l'estatus jurídic del director, si és de caràcter funcionarial, laboral, etc.
7) Article 12: Aquest article regula la Comissió d'ajuts i preveu l'assistència d'un secretari respecte del qual s'hauria de fixar el règim de substitució en cas d'absència, en els termes que recull l'article 25 de la Llei 30/1992.
8) Article 15: Aquesta Comissió Jurídica Assessora considera que seria necessari completar aquest article, dedicat al règim economicofinancer i de control, i afegir un nou apartat o apartats on s'incloguessin la presentació de la memòria d'activitats realitzada durant l'exercici anual, que ha de ser aprovada pel Plenari, i que la Presidència del Consell presenta al Govern i al Parlament, i el deure de comparèixer del president del Consell com a mínim dos cops a l'any a la Comissió de Cultura del Parlament.
Ambdós instruments de control estan previstos en els apartats 2 i 3 de l'article 18 de la Llei del Consell.
Aquest article, en l'apartat primer, recull els principis que han de determinar l'estructura organitzativa del Consell, i inclou, juntament amb l'eficiència, la 'versatilitat i capacitat d'adaptació de l'organització als objectius'.
Aquesta Comissió considera que aquests principis són reiteratius, per la qual cosa recomana que se suprimeixi 'versatilitat' i que es valori substituir-ho pel criteri de l'eficàcia'.
Aquest precepte determina que les reclamacions prèvies a les vies jurisdiccionals seran resoltes per la Direcció del Consell.
Aquesta opció incideix en el règim de distribució de funcions entre els diferents òrgans i no encaixa en el que es pot considerar l'estructura organitzativa habitual.
En aquest sentit, la potestat resolutòria de les reclamacions prèvies a la via laboral s'haurien d'atribuir al president del Consell, i les relatives a les reclamacions prèvies a la via civil i a les de responsabilitat patrimonial l'Administració consultant s'hauria de valorar que s'atribuïssin al conseller o al president del Consell, tal com és habitual en altres ens similars.
Finalment, es recomana que es valori traslladar la disposició transitòria dels Estatuts i convertir-la en una disposició addicional del Decret.
Una vegada valorades les consideracions efectuades en els fonaments jurídics V, VI i VII, es pot elevar al Govern de la Generalitat el Projecte de decret d'aprovació dels Estatuts del Consell Nacional de la Cultura i de les Arts.